ພວກຂັບຂີ່ລົດໃນຣັດເຊຍ ທໍາການປະທ້ວງ ນາຍົກລັດຖະມົນຕີ ພູຕິນ
ພວກຂັບລົດໃນກຸງມົສກູ ທີ່ເອົາໝາກປຸມເປົ້າສີຂາວມັດຕິດລົດ ພາກັນປະທ້ວງ ນາຍົກລັດຖະມົນຕີພູຕິນ ທີ່ມີທ່າທາງວ່າ ຈະກັບຄືນມາເປັນປະທານາທິບໍດີອີກນັ້ນ.
ບັນດາຜູ້ຂັບຂີ່ລົດໃນຣັດເຊຍ ໄດ້ພາກັນທໍາການປະທ້ວງອີກຄັ້ງໃໝ່ຕໍ່ນາຍົກລັດຖະມົນຕີ Vladimir Putin ທີ່ອາດຈະກັບຄືນມາກໍາຕໍາແໜ່ງປະທານາທິບໍດີອີກ ໂດຍພາກັນປົກ ຄຸມລົດຂອງເຂົາເຈົ້າດ້ວຍສີຂາວແລ້ວຂັບອ້ອມກຸງມົສກູ ໃນວັນອາທິດວານນີ້ ພວກຈັດການປະທ້ວງກ່າວວ່າ ມີລົດຫລາຍເຖິງ 3000 ຄັນ ທີ່ຕິດໝາກປຸມເປົ້າສີຂາວ ໂບສີຂາວ ແລະເຄຶ່ອງເອ້ອື່ນໆທີ່ເປັນສີຂາວ ແລ້ວ ຂັບລົດອ້ອມທາງຫລວງ Garden Ring ຊຶ່ງເປັນວົງແຫວນອ້ອມເມືອງຫລວງຂອງຣັດເຊຍ ສ່ວນຜູ້ທີ່ບໍ່ມີລົດກໍພາກັນຢືນ ຕາມຖະໜົນແລະໂບກຜ້າແພມົນສີຂາວ ທາງຝ່າຍຕໍາຫລວດ ກ່າວວ່າ ມີລົດພຽງແຕ່ 300 ຄັນເທົ່ານັ້ນທີ່ເຂົ້າຮ່ວມ ພວກທີ່ຄັດຄ້ານຕໍ່ການກັບຄືນມາເປັນປະທານາທິບໍດີອີກຄັ້ງນຶ່ງຂອງທ່ານ Putin ໄດ້ ຮັບເອົາສີຂາວ ເປັນສີຂອງພວກເຂົາເຈົ້າ ເຂົາເຈົ້າກ່າວວ່າ ການຂັບລົດອ້ອມນະຄອນຫລວງມົສກູໃນມື້ວານນີ້ ແມ່ນເປັນການໂຄສະ ນາ ສໍາລັບອັນທີ່ພວກເຂົາເຈົ້າຫວັງວ່າ ຈະເປັນການຊຸມນຸມປະທ້ວງຕໍ່ຕ້ານທ່ານພູຕິນຢ່າງ ຂະໜານໃຫຍ່ ໃນວັນເສົາໜ້າ ຊຶ່ງຈະເປັນເວລານຶ່ງເດືອນພໍດີ ກ່ອນການເລືອກຕັ້ງປະທາ ນາທິບໍດີ ໃນວັນທີ 4 ເດືອນມີນານັ້ນ ບັນດານັກຊ່ຽວຊານດ້ານການເມືອງຂອງຣັດເຊຍເຊື່ອວ່າ ທ່ານພູຕິນຈະໄດ້ຮັບໄຊຊະນະ ຢ່າງງ່າຍດາຍ ແລະກໍຈະໄດ້ເປັນປະທານາທິບໍດີອີກຄັ້ງນຶ່ງ ທ່ານພູຕິນບໍ່ມີສິດລົງແຂ່ງອີກ ໃນການເລືອກຕັ້ງຄັ້ງປີ 2008 ນັ້ນຍ້ອນວ່າທ່ານໄດ້ເປັນປະທານາທິບໍດີມາແລ້ວ 2 ສະໄໝ